মৎস্য শিকার সোনাদিয়ার অধিবাসীদের প্রধান পেশা। কিছু পরিবার চিংড়ি ও লবণ উৎপাদন করে জীবিকা নির্বাহ করে। পুরুষদের মতো এখানকার নারীরাও খুব পরিশ্রমী। বাংলাদেশ সরকার সোনাদিয়া দ্বীপকে পরিবেশ সংকটাপন্ন এলাকা হিসেবে ঘোষণা করেছে। পরিবেশ সংরক্ষণ আইন, ১৯৯৫ অনুযায়ী এ দ্বীপের পরিবেশের ওপর ক্ষতিকর প্রভাব পড়ে এমন কর্মকান্ড নিষিদ্ধ করা হয়েছে। এখানে পর্যটন শিল্প গড়ে তোলার ক্ষেত্রে ইতিবাচক অনেক দিক রয়েছে। দ্বীপবাসীর সহায়তায় এখানে কমিউনিটিভিত্তিক ইকোট্যুরিজমের যথেষ্ট সম্ভাবনা আছে। এটি দ্বীপবাসীকে বিকল্প আয়ের সুযোগ করে দেবে এবং দ্বীপবাসীর অর্থনৈতিক ক্ষেত্রে উল্লেখযোগ্য ভূমিকা রাখবে। সোনাদিয়া দ্বীপটির নামকরণে সঠিক কোনো তথ্য নেই। তবে অনেকদিন আগে থেকে এখানে সোনাতুল্য দামি পণ্য মৎস্য সম্পদ আহরিত হতে থাকে বলে এটিকে সোনার দ্বীপ বা সোনদিয়া বলা হয়। বর্তমানে বই পুস্তকে দ্বীপটি সোনাদিয়া নামে স্থান পাচ্ছে। তবে সোনাদিয়া দ্বীপটির নামকরণে এমন জনশ্রুতি আছে, একদা চট্টগ্রামের বাঁশখালী থেকে কিছু জেলে সাময়িকভাবে মাছ শিকারের জন্য সোনাদিয়ায় আসেন। হঠাৎ একজন জেলে সেখানে একটি শিলাখন্ড দেখেতে পান। এটি তার কাছে খুবই আকর্ষণীয় ও দামী মনে হয়। এ কারণে তিনি এটিকে বাড়িতে নিয়ে গিয়ে পা ধোয়ার সিঁড়ি হিসেবে ব্যবহার করতে থাকেন। কিছুদিন পর জেলেটি ওই শিলাখন্ডে দা শান দিতে গিয়ে বুঝতে পারেন আসলে এটি একটি স্বর্ণখন্ড। শতবর্ষীদের কেউ কেউ এ ঘটনার কারণে দ্বীপটির নামকরণ সোনাদিয়া হয়েছে বলে মনে করেন।